Vejle Boldklub har fra næste sæson ikke A-licens længere. Det har de ellers haft siden licenssystemet blev indført i 2008. Klubbens U17-hold får dog dispensation til at spille i Ligaen. De øvrige 11 A-licensklubber beholder deres status.

Vejle Boldklub har stolte traditioner inden for talentudvikling og har siden 2008 været i besiddelse af en A-licens, som har sørget for, at klubbens U17- og U19-hold har været sikret en plads i ligaerne - men det er slut nu.

Klubben har således mistet sin A-licens og får i stedet en B-licens i den kommende sæson. Det oplyser DBU. Dermed mister klubben samtidig en del af det grundlag, man bygger sin talentudvikling på.

Klubbens U17-hold har dog fået dispensation til at deltage i U17 Ligaen i den kommende sæson, men det gælder altså ikke for klubbens U19-hold, som nu må nøjes med at spille i U19 Divisionen.

De resterende 11 hold, som i denne sæson har haft A-licens, beholder deres A-licens. Det drejer sig om AGF, Brøndby IF, Esbjerg fB, FC København, FC Midtjylland, FC Nordsjælland, Lyngby BK, OB, Randers Freja, Silkeborg IF og AaB.

Længere nede på listen er Holbæk rykket op i rækkerne. Klubben er i denne sæson i besiddelse af en T-licens, men får i næste sæson B-licens. AB tager den modsatte vej.

FC Fredericia har i de seneste år været i besiddelse af en T-licens, men er nu helt ude af licenssystemet. Kolding IF er blevet tildelt en T-licens og er eneste helt nye klub i licenssystemet.

OB's sæsonkortsalg er i fuld gang. Du sikrer dig dit kort her.